b'\n_START_ARTICLE_\nTim Horton\n_START_PARAGRAPH_\nMiles Gilbert \xe2\x80\x9dTim\xe2\x80\x9d Horton (12. tammikuuta 1930 Cochrane, Ontario \xe2\x80\x93 21. helmikuuta 1974) oli kanadalainen j\xc3\xa4\xc3\xa4kiekkoilija, joka pelasi 22 kautta National Hockey Leaguessa seuroinaan Toronto Maple Leafs, New York Rangers, Pittsburgh Penguins ja Buffalo Sabres. H\xc3\xa4n menestyi my\xc3\xb6s liikemiehen\xc3\xa4, ja oli yksi nime\xc3\xa4\xc3\xa4n kantavan Kanadan suurimman kahvilaketjun perustajista. Horton kuoli liikenneonnettomuudessa menetetty\xc3\xa4\xc3\xa4n kovassa vauhdissa urheiluautonsa hallinnan St. Catharinesin kaupungin l\xc3\xa4hist\xc3\xb6ll\xc3\xa4. Auto py\xc3\xb6ri useita kertoja katon kautta ymp\xc3\xa4ri ja p\xc3\xa4\xc3\xa4tyi vastaantulevien kaistalle. Horton kuoli v\xc3\xa4litt\xc3\xb6m\xc3\xa4sti. Yli 30 vuotta tapahtuman j\xc3\xa4lkeen julkistetut ruumiinavausp\xc3\xb6yt\xc3\xa4kirjat todistavat Hortonin olleen tapahtumahetkell\xc3\xa4 voimakkaasti alkoholin vaikutuksen alaisena._NEWLINE_Puolustajana pelannut Horton kirjasi nimiins\xc3\xa4 1446 NHL-ottelua, joissa teki 115 ja sy\xc3\xb6tti 403 maalia (518 tehopistett\xc3\xa4). J\xc3\xa4\xc3\xa4hyj\xc3\xa4 h\xc3\xa4n ker\xc3\xa4si 1611 minuuttia. Pudotuspeleiss\xc3\xa4 Horton pelasi 126 ottelua ja teki niiss\xc3\xa4 11 maalia ja sy\xc3\xb6tti 39 (50 tehopistett\xc3\xa4). Pudotuspelij\xc3\xa4\xc3\xa4hyj\xc3\xa4 h\xc3\xa4n ker\xc3\xa4si 183 minuutin verran._NEWLINE_Horton perusti vuonna 1964 ravintolan, josta kasvoi Tim Hortons -pikaruokaketju.'